តារា​ភាពយន្ត​ជន​ជាតិ​អង់គ្លេស អំពាវនាវ​ដល់​សហគមន៍​​អន្តរជាតិ​ឱ្យ​​ជួយ​កម្ពុជា​កម្ចាត់​មីន​ឲ្យ​អស់​ត្រឹម​ឆ្នាំ២០២៥ - សារព័ត៌មាន កម្ពុជាសន្តិភាព
រាជធានីភ្នំពេញ៖ តារា​ភាពយន្ត​ជន​ជាតិ​អង់គ្លេស អំពាវនាវ​ឲ្យ​សហគមន៍​អន្តរជាតិ ជួយ​កម្ពុជា​កម្ចាត់​មីន​ឲ្យ​អស់​ត្រឹម​ឆ្នាំ២០២៥។ លោក ដានីញ៉ែល ក្រែក (Daniel Craig) ដែល​ដើរ​តួ​ជា​ភ្នាក់ងារ ០០៧ ឬ ជេម ស្បនដ៍ (James Bond) អំពាវនាវ​ដូច្នេះ តាម​ប្រព័ន្ធ​អ៊ិនធើរណិត ក្នុង​ពិធី​បើក​យុទ្ធនាការ​កម្ចាត់​មីន នៅ​ខេត្ត​បាត់ដំបង កាល​ពី​ថ្ងៃ​ទី២២ ខែមករា។ យុទ្ធនាការ​នេះ មាន​គោល​បំណង​ដោះ​មីន​ឲ្យ​អស់ ដើម្បី​រំដោះ​ចម្ការ​មីន រួច​ហើយ​ប្រែ​ក្លាយ​វា​ឲ្យ​ទៅ​ជា​កន្លែង​ក្មេង​លេង ដែល​រួច​ភ័យ​ពី​គ្រោះថ្នាក់​ដោយ​សារ​គ្រាប់​មីន។
របាយការណ៍​របស់​អាជ្ញាធរ​មីន​ឱ្យ​ដឹង​ថា កម្ពុជា​ក៏​បាន​បោស​សំអាត​ផ្ទៃដី​គ្រាប់​មីន​បង្កប់​ក្រោម​ដី ចំនួន​ជិត ២៥០​គីឡូម៉ែត្រ​ការ៉េ ដោយ​បាន​រក​ឃើញ​គ្រាប់មីន​ជិត ៣០ម៉ឺន​គ្រាប់ ក្នុង​នោះ​រួម​មាន គ្រាប់​មីន​ប្រឆាំង​នឹង​មនុស្ស​ជាតិ មីន​ប្រឆាំង​រថក្រោះ និង​សំណល់​ជាតិ​ផ្ទុះ បន្សល់​ទុក​ពី​សង្គ្រាម អស់​រយៈ​ពេល ១៤ឆ្នាំ ចាប់​ពី​ឆ្នាំ២០០៦ រហូត​ដល់​ខែ​កក្កដា ឆ្នាំ២០២០​​ ៕